Diari Oficial de la Generalitat Valenciana


Sumari del DOGV 2922, del 04-02-1997 (1997/850337)

RESOLUCIÓ de 18 de desembre de 1996, de la Direcció General de Patrimoni Artístic de la Conselleria de Cultura, Educació i Ciència de la Generalitat Valenciana, per la qual s'acorda tenir per incoat l'expedient de delimitació de l'entorn de protecció de la Casa Ajuntament d'Alacant.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2922

Data del DOGV
:   04-02-1997

Secció del DOGV
:   ALTRES DISPOSICIONS

Número del document
:   1997/850337


Data del document
:   18-12-1996

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIÓ de 18 de desembre de 1996, de la Direcció General de Patrimoni Artístic de la Conselleria de Cultura, Educació i Ciència de la Generalitat Valenciana, per la qual s'acorda tenir per incoat l'expedient de delimitació de l'entorn de protecció de la Casa Ajuntament d'Alacant.  
Atès que per Decret 2079/1961, de 13 d'octubre, es va declarar monument historicoartístic la Casa Ajuntament d'Alacant.  
Vist l'informe del Servei de Patrimoni Arquitectònic i Mediambiental favorable a la incoació de l'expedient de delimitació de l'entorn de protecció d'aquest monument.  
Atès el que disposen els articles 9 de la Llei 16/1985, de 25 de juny, del Patrimoni Històric Espanyol, i 11 del Reial Decret 111/1986, de 10 de gener, per al desplegament parcial d'aquesta Llei, modificat pel Reial Decret 64/1994, de 21 de gener, la Direcció General de Patrimoni Artístic ha resolt:  
1. Incoar expedient de delimitació de l'entorn de protecció de la Casa Ajuntament d'Alacant.  
L'entorn de protecció queda delimitat en els annexos que s'adjunten a aquesta resolució.  
2. Continuar la tramitació de l'expedient, segons les disposicions vigents.  
3. Traslladar aquesta resolució a l'alcalde-president de l'Ajuntament d'Alacant i fer-li saber que, d'acord amb el que estableix l'article 19, en relació amb l'article 11 de la Llei 16/1985, de 25 de juny, del Patrimoni Històric Espanyol, la realització d'obres en aquesta zona haurà de ser autoritzada per la Direcció General de Patrimoni Artístic.  
4. Que, d'acord amb el que disposa l'article 12.2 del Reial Decret 111/1986, de 10 de gener, per al desenvolupament parcial de la Llei 16/1985, modificat pel Reial Decret 64/1994, de 21 de gener, es notifique aquesta resolució a les persones interessades, perquè tinga els efectes oportuns.  
5. Que aquesta resolució amb els seus annexos es publique en el Diari Oficial de la Generalitat Valenciana i en el Boletín Oficial del Estado.  
Cosa que es fa pública perquè tinga els efectes oportuns.  
València, 18 de desembre de 1996.- La directora general de Patrimoni Artístic: Carmen Pérez García.  
ANNEX I  
Motivació de la delimitació proposada  
El criteri general seguit per a la delimitació de l'entorn de protecció de la Casa Ajuntament d'Alacant consisteix a incloure dins de la seua àrea els elements urbans següents:  
- Parcel·les que limiten directament amb la que ocupa el BIC, de manera que qualsevol intervenció que s'hi realitze pot afectar tant visualment com físicament.  
- Parcel·les situades al mateix espai públic que el BIC i que constitueixen el seu entorn visual i ambiental immediat i en el qual qualsevol intervenció que es realitze pot suposar una alteració de les condicions de percepció d'aquest o del caràcter de l'espai urbà.  
- Espais públics en contacte directe amb el BIC i les parcel·les enumerades anteriorment i que constitueixen part del seu ambient urbà immediat.  
- Edificacions o qualsevol element del paisatge urbà que, encara que no tinga una situació d'immediatesa amb el BIC, afecten de forma fonamental la percepció d'aquest.  
ANNEX II  
Àrea de protecció  
A) Descripció literal de la delimitació  
Origen. Intersecció de l'eix del carrer de Sant Agustí amb la prolongació de la mitjana nord de la casa núm. 2 del mateix carrer, punt A.  
Sentit. Horari  
Línia delimitadora. Des de l'origen, el punt A discorre per la mitgera nord de la casa núm. 2 del carrer Sat Agustí, cap a llevant, per l'interior d'aquesta illa seguint les parts de darrere de les cases núm. 7 i 8 de la plaça de la Santíssima Faç i la mitgera nord de la casa núm. 5 del carrer Llotja de Cavallers fins a l'eix d'aquesta. Per l'eix del carrer Llotja de Cavallers fins a la trobada amb el carrer Major, girant fins incorporar les façanes núm. 2, 4 i 6 del carrer Llotja de Cavallers fins a la façana núm. 4 del carrer Jorge Juan; ací gira a ponent, fins a la plaça de l'Ajuntament, incloent-hi totes les façanes, les de la plaça i fins i tot la nord de la casa núm. 7 d'aquesta. Continua fins a l'eix del carrer del Capità Meca i per l'eix del pòrtic d'Ansald continua en l'eix del carrer Sant Nicolau fins a la trobada amb la prolongació de la mitgera nord del núm. 2 del mateix carrer; ací gira per aquest i per les parts de darrere de les cases núm. 1, 2 i 3 de la plaça de la Santíssima Faç i la mitgera nord de la casa núm. 1 del carrer Sant Agustí, fins a l'eix d'aquest carrer, i després descendeix cap al sud per aquest mateix carrer fins al punt d'origen A.  
B) Descripció gràfica  
S'adjunta planol.